Incendium Constantinopolitanum (1197)
Incendium anno 1197 diebus 25-26 Iulii urbem Constantinopolim vastavit; destructionem poëta Constantinus Stilbes flevit. Aedificia iuxta portam Drungarii nocte 25 Iulii 1197 comburi prima coeperunt, haud longe ab emporio Venetorum distantia. Incendium a frumento, vino et oleo ibi collocatis excitatum mox per omnes regiones ad portum adiacentes saevivit, Mesomphalon tetigit, ecclesiasque duas destruxit, quarum una fuit Aedes Sanctae Mariae Cyriotissae, sed Templum Quadraginta Martyrum inerme mansit.